text:
Katoliko
Ta keda bo algu pa pordoná p’asina biba mas liber?
Tantu bia mi no ke pordoná esnan ku a hasi mi daño. “Nos tambe, tin bia,ta gusta kastigá otronan, kondená otronan”. Nan piká òf nan limitashon a laga herida den mi alma i mi no ke pordoná nan. Mi ta karga e marka di renkor òf di rabia na ora di kòrda loke nan a hasi ku mi, loke nan a bisa di mi. I mi no ke pordoná.
Kiko ta kousa mi doló den mi bida? Si mi keda ketu, si mi para ketu, mi ta sinti e doló manera un hinká.
Tin be ta pasobra nan no a tene kuenta ku mi. Nan no a balorá mi manera mi tabata spera. Nan a papia malu di mi tras di mi lomba. Mi no a ser tratá manera mi a meresé. Òf kisas mi a tuma un komentario ku nan a hasi ku mi komo algu personal i a salí heridá.
Talbes tabata pa un traishon den amor, den fieldat. Òf tabata e promesanan ku no a ser kumplí, e espektativanan ku ami tabatin i ku no a bira realidat. Por ta pa algu ku nan a kita di mi, algu ku mi a kere ku e tabata pertenesé na ami, algu riba kua mi tabatin derechi.
Por ta tambe pasobra un hende a probechá di mi, òf a abusá di su poder i a hasi mi daño ku su komentario i gestonan.
Tin hopi rais di mi doló. Hopi kousa ku a lagami heridá. I mi sa ku ta únikamente pordonando mi por bolbe kuminsá. Pero mi ta sinti komo na ora di pordoná lo mi mester lubidá tur kos. I ami no tin kapasidat.
Mi ke tira e promé piedra pa sigui rekordá. Mi no ke pa nan pensa i sinti ku ya no ta importámi tur e malu ku nan a hasimi. Ku tur kos a keda meskos, i ta lubidá. Mi sa ku lubidamentu nunka ta sosodé pasobra e ta forma parti di mi historia sagrado.
Tin be mi ta pensa ku pordoná esun ku a hasi mi daño ku su gestonan, ku su palabranan, ku su bida, ta manera duna nan un toke riba lomba, un brasa definitivo. Komosifuera no tabatin ofensa i tur kos ya a ser lubidá. Pero no ta bèrdat.
Talbes mi ta gusta tin e personanan ku mi no a kaba di pordoná di kurason mará. Mi ta retené nan den mi husgamentu, den mi kondena. Mi tin nan mará i mi ta mira nan ku menospresio, ku renkor.
Pero mi sa ku e falta akí di pordon ta hasi ami daño, no nan. E ta aislá mi i ta venená mi, kisas nan no sa nada. Esnan ku a heridá mi. Si mi no pordoná, mi no ta kura.
Loke ta sosodé ta ku tin bia ni sikiera mi sa ku mi no a pordoná tur kos. Mi ta pensa sí, ku mi no ta warda ofensa, ku tur kos ya ta lubidá. Pero despues sierto reakshonnan ta mustra mi ku no ta asina.
Kua ta e síntomanan ku ta indiká na ami ku algu no ta na pas den mi alma? Ora mi ta reakshoná den forma eksagerá dilanti un komentario, dilanti un krítika òf un husgamentu. Ora mi ta yena mi mes di amargura i mi ta mira tur kos negativo òf mi ta enfatisá loke ta malu promé ku loke ta bon. Ora mi ta kai den envidia i den yalusí . Ora mi ta sinti mi mes ménos ku otronan i mi ta sera mi mes i ta aislá mi mes.
Tur esaki por ta manifestashon di mi falta di pordon. Den e parti skondí di e alma mi herida ta. I talbes mi tabata pensa ku ya tur kos ta pordoná, pero no ta asina. Den rekuerdo ta sigui e mesun rabia, e mesun odio, e mesun renkor. E ora ei ta kla ku mi no a logra pordoná tur kos.
I e falta aki di pordon ta hasi ami daño, no esun ku a ofendé mi. No esun ku a bisa tal òf kual kos. No esnan ku a heridá mi ku nan aktonan òf ku nan omishonnan.
Es ta real. Falta di pordon ta un venenu ku por yega na kambia hasta mi forma di ser i di mira. Mi por bira asosial i deskonfiá, tristu i ta keda ketu. Mi por sera mi mes entre murayanan pa miedu di bolbe ser heridá.
I hopi bia nos no ta duna e paso pa pordoná pasobra nos ta pensa ku nos mester bisa esaki na e persona kua nos ta pordoná. Pero no ta asina. Ora mi pordoná un persona, no nesesariamente mi mester bis’é. Talbes a pasa hopi tempu. Òf simplemente mi no ke bis’é. Nada ta pasa.
Tin be esnan ku a hasi mi daño ni sikiera ta konsiente. I si mi pordoná nan, no ta pa nan, e ta pa mi mes. Ta ami ta esun ku pordon ta salba. Ta ami ta esun ku ta kura asta te den mas profundo. I e ta librami.
Tin be mi no ta pordoná pasobra mi ta spera ku e otro ta kambia su aktitut, ta mehor’é, ta tratami di otro forma. I esaki no ta sosodé. I su falta di amor òf sensibilidat ta hasi e herida mas hundu.
Otro bia mi ta spera ku e ta pidi mi pordon, ku e ta humiá su mes, ku e ta hinka rudia dilanti mi i sa na duna kuenta di su erornan, di e malu ku el a kousa mi. I komo ku esaki no ta pasa, tampoko mi ta pordon’é.
Tin be mi ta eksigí ku e otro ta duna su mes kuenta di e malu ku su palabranan, su gestonan, su omishonnan ta hasimi. Pero por ta ku e no ta duna su mes kuenta, i ami no ta pordoná.
Loke ta importante di pordon ta ku e ta sana mi alma. Mi ta pordoná pa mi bon, no pa e bon di e otro. Mi no ta buska pa mi pordon ta sana alma di esun ku a hasimi daño. Mi no ta pretendé di kambi’é. No ta esaki. Nos lo por bisa ku ta un pordon egoista. Maske nunka ta egoismo pensa riba e salú di mi alma.
Mi ta pordoná pasobra mi sa ku na ora di hasié mi heridanan lo ser kurá. Mi lo no lubidá kiko a pasa, esaki ta imposibel. Pero ora mi kòrda, sintimentu di rabia, di odio, inkluso deseonan di vengansa lo no brota. Tur lo kontrali.
Mi pordon ta habri p’ami e miserikòrdia di Dios. E ta yena mi di e lus ku ta bini for di altura. E ta duna mi un bida nobo.
Mi sa ku pordon no ta fruta di mi esfuerso, di mi lucha titániko pa suavisá e herida. Mi ta purba di e forma aki i mi no ta logra. Mi ke pordoná i mi no ta pordoná. Pordon ta un don. Mi mester implorá pordon riba kada dia.
Hesus ta esun ku ta yuda mi pordoná, esun ku ta bini ku su miserikòrdia i ta libra mi alma heridá. E ta hinka su mes den mi alma i ta sana mi. E ta dunami loke mi no tin. Un mirada nobo.
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
A SALI NA KLA KU JERSON ROSALINA TA METÍ DEN MUCHU MAS KOS
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Trending
-
Lokal6 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
-
Lokal6 days ago
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
-
Lokal6 days ago
Gobiernu no tin fondo pa publiká pèrmit pa konstrukshon den korant
-
Lokal6 days ago
“IPKO Poppetje gezien, kastje dicht”
-
Lokal7 days ago
BETESDA I PRO BISTA ta bai konsierto “SIGUI PA DILANTI” ku yudansa di Curacao Suits Hotel i El Señorial
-
Lokal7 days ago
Siman di Deaxo Croes, Punta pa Punta (Crossing for Prevention)
-
Sosial7 days ago
ICONS ta lansa studio albùm “Iconicprint”


c: text/html

text:
8 di juli 2022, mi a asisti na un rueda di prensa extraordinario di Minister di Enseñansa y Deporte caminda el a anuncia cu un team di negociado a logra bolter e contracto entre Lotto pa Deporte y Canadian Bank Notes (CBN). Un contracto cu tabatin un validez te cu aña 2035 pero manera Minister Endy Croes a indica cu mediante di negociacionnan duro y fuerte, honesto y den ‘good faith’ a logra fiha condicionnan nobo cu lo keda ancra den un contracto nobo. Dentro di 90 dia un contracto nobo lo bay keda firma entre Lotto y CBN. Un contracto cu sigur lo bay aporta na realisa e vision di Gabinete Wever-Croes, esta cu deporte y deportistanan mester ta central den cualkier proceso.
Un di e condicionnan sigur cu ta impactante ta e hecho cu a logra bolter e contrato bek na e situacion di prome cu aña 2011 unda cu CBN tabata haya unicamente 8,25% di e benta bruto na management fee pa e servicio di tecnologia compara cu e 23.5% cu nan a cuminsa haya desde 2011 te cu awor pa e servicio di tecnologia y e operacion total di Lotto cu e tempo ey a keda pasa completamente pa CBN. Sigur e logro aki ta algo grandi. Algo cu sigur Minister Endy Croes a traha cu hopi determinacion pa ser alcansa. Ami sigur ta aplaudi tur e trabou duro realisa pa tur stakeholders. Ami kier wak inversion den deporte tuma lugar, ami kier wak nos facilidadnan y canchanan deportivo keda restaura y manteni, ami kier wak nos deportistanan keda enberdad poni central.
Nos no mester lubida cu durante 2001-2009 nos por a wak unda e placa di Lotto tabata bay, caminda veldnan a keda drecha, a haya luz, cura, manteni, caminda hopi facilidadnan Deportivo y recreacional a keda construi. Facilidadnan Deportivo manera: CD Frans Figaroa, Parke Curason na Yaburibari, CD Nadi Croes/Crismo Angela, dos veldnan na Pos Chikito, CD na Yara y Simon Antonio. Alabes a cambia e yerbe y drecha CD Guillermo Prospero Trinidad. Pero tin hopi mas. A bira ora pa Lotto bira enberdad pa deporte y nos deportistanan bek.

robotstxt: allowed

filter: keep


text:
St Maarten Madame Estate: Un ladon a keda tira mata y otro a keda herida diaranson mainta despues di un persecucion formal di parti polisnan tras di ladronnan. E sospechoso riba scooter a dal basta duro den un auto di Polis.
E hombernan aki a comete un atraco na Pavillion Jewelers den careda di 11’or di mainta, despues cu e sospechosonan a bay cu un cantidad di mercancia nan a subi un scooter y bandona e sitio. Polis ta sospecha cu tin mas persona envolvi den e robo.
Riba caminda polis a topa cu e scooter y a persigui e sospechoso y durante e huida e sospechoso a dal basta duro den banda di pasahero di e auto di polis cu a blokia e trafico. Polis a tira riba un di e sospechosonan, un a fayece y e otro a keda herida. Ta desconoci si e sospechoso a muri di e impacto di e accidente of tira. A logra recupera dos arma di candela cu a keda confisca.


text:
Diamars siman pasa CAft a dirigi un carta na Minister di Finansa Cultura, relaciona cu su reaccion riba e di dos “uitvoeringsrapportage 2022,” cual contenido ta mustra e seriedad di e situacion cu pais Aruba ta confrontando na e momentonan aki pa loke ta su recuperacion financiero.
Wendrick Cicilia di partido AVP ta mustra cu na momentonan asina, caminda e situacion financiero di gobierno ainda no tin solucion, ta momento serio pa reflexion y na mes momento busca sosten amplio den comunidad pa yega na un vision pa un solucion serio y efectivo.
“Nos di AVP pa algun tempo caba a bin a reuniendo no solamente cu ciudadanonan pa haya un miho impresion di loke nan ta pasando aden pero tambe cu gremionan, pa di e forma aki yega na un solucion pa loke ta pasando, cu lo un solucion cu tin un base amplio di sosten.
E momento e yega pa presenta un vision of plan di accion cu lo ta cuadra cu henter e proceso den cual ta envolvi CAft y RMR pa loke ta ehecucion di palabracionnan haci cu e actual gobierno.
Sin duda pa yega na un solucion adecuado pa enfrenta e desaroyonan negativo cu a surgi for di e maneho di e actual gobierno, ta rekeri envolvimento di tur gremio, di tur instancia pa di e forma aki presenta un bon plan na gobierno Hulandes pa asina bay rumbo di solucion, rumbo di bon cooperacion.
Un plan cu ta conta su sosten nacional y cu mester converti su mes den e punto di salida pa deliberacionnan nobo cu gobierno Hulandes, pa asina yega na un entendimento adecuado, sin cu ta biba cerca CAft y RMR, e mesun ambiente crea pa e actual gobierno di Aruba, cu no a respeta palabracionnan haci,” Wendrick Cicilia a mustra.
Segun e hoben candidato di partido AVP, e momento a yega pa atende cu tur loke gabinete Wever Croes no a respeta den palabracionnan haci, tuma un iniciativa nobo creando como punto di salida, dialogo serio y efectivo, pa mita kico ainda lo por haci pa evita e desaroyonan negativo cu tin riba mesa na e momentonan aki, manera entre otro e posibilidad di un posibel “aanwijzing.”
“Fuera di haya un solucion cu sosten di un base amplio cu por ser logra a base di dialogonan extenso, tin otro asuntonan di vital importancia cu ta rekeri atencion urgente manera entre otro pa loke ta e sector laboral pero tambe e sector economico.
E recuperacion economico na e momentonan aki, ta ser carga pa gran parti pa e desaroyonan impresionante den e sector turistico pero tin cantidad di otro aspectonan economico, cu ainda no ta ser atendi cu e urgencia cu esaki ta rekeri.
Den e sector laboral tin cu atende diferente situacion cu a presenta, no solamente dor di e pandemia pero tambe dor di e forma con gobierno a atende cu interes di trahadonan cu a perde nan trabou. Nos tin hopi trabou pa haci y partido AVP ta reuniendo cu gremionan pa yega na un vision comun cu solucion pa e situacion cu tin na e momentonan aki,” Wendrick Cicilia di AVP a declara.


text:
Mucha den tempu di katibu ‘Relevá pasado pa kobra forsa’
Seri di Herensia Kultural
For di 1e yüli te ku 26 novèmber 2006 lo por mira na Lanthùis Santa Martha Grandi, Soto e eksposishon ‘Herensia di Sklabitut’.
A base di temanan manera bida di plantashi, kastigu i opreshon venerashon di antepasadonan, sobrebibensia i kobra forsa ta duna un bista riba historia i herensia di sklabitut na Antia, Sürnam i e ròl di Hulanda. Den e kuadro aki NAAM ta publiká informashon nobo riba e no masha herensia investigá, manera e kontribushon aki di antropólogo Rose Mary Allen, ku aktualmente ta pone su último toke na su tésis mayor yama Towards a social history of the Afro-Caraçaoan population, 1863-1917.
Un hende ku ke studia e desaroyo históriko di mucha katibu na Kòrsou lo tin difikultat di haña material riba e grupo aki. Mayoria bahia fuentenan skibí ta hasi poko menshon di e bida sosial di mucha katibu. En general historiografia a neglishá mucha i tambe no a duna sufisiente atenshon na bida sosial di esnan sklavisá. Mas i mas aktualmente ta usa otro fuente, manera esun oral pa studia bida sosial di esnan sklavisá, entre otro esun di mucha katibu tambe. Pa Kòrsou esaki ta nifiká entre otro hasi uso di e trabou di Pader Paul Brenneker, Elis Juliana i otronan.
Un aspekto di e bida sosial di muchanan katibu ku ta bale la pena studia ta e relashon sosial ku nan por desaroyá ku nan mama, pero in partikular ku nan tata, siendo ku nan tabata sklavisá.Meskos ku tabata e kaso ku adultonan, mucha katibu tambe tabata opheto di lei. Ke men ku nan no tabatin ningun derecho i na edat mashá hóben kaba tabata pone nan traha sierto trabou. Yunan nasí di katibu, tabata pertenesé na doño di e mama-katibu. Esaki tabata konta meskos tambe si e tata tabata un hòmber liber. Pa motibunan práktiko tabata permití e mama-katibu kuida su yu durante e promé seis añanan di e mucha. Despues por a bende e muchanan akí sin pèrmit di nan mama òf nan tata. Ta di komprondé ku mester tabata basta duru pa e mama- i tatanan. E kolekshon ‘Zikinzá’ di Pader Paul Brenneker i Elis Juliana ta kontené vários kantika di mamanan ku den un estado di impotensia desesperante a kanta di e separashon akí. Hulia Jechi Isberto, nasí na 1881, a tende e siguiente kantika tempu e tabata mucha chikitu na un di e plantashinan di e isla akí. Ta trata di un mama ku a roga shon pa no kastig’é lag’é den un bashí, pasobra e tabatin miedu ku lo e no mira su yunan nunka mas. El a preferá pa shon bend’é pareu ku su yunan.
O Beilo, ma mi ta mama di ocho yu
O Beilo Shonnan, bendemi, bende mi yu
O Beilo, ma mi ta mama di ocho yu
Ooh, Beilo, maar ik ben moeder van acht kinderen
Ooh Beilo, meester, verkoop mij, vekoop mijn kinderen
Ooh Beilo, maar ik ben moeder van acht kinderen.
Ta te na 1839 a bini un lei ku ta prohibí separá mama for di un yu di ménos ku diesdos aña. No opstante e prohibishon, a sigui separá mama for di nan yu, manera por dedusí di e siguiente fragmento di un entrevista ku mi a tene ku Ma Tuda di Westpunt, nasí na 1881. Su tata tabata traha komo mucha hòmber katibu pa un dòkter na Punda.
R.A.: Kuantu aña papa tabatin ora el a muri na 1921?
G.A.: Mi no sa. E tempunan ei hende no tabata sa kuantu aña nan tin. E tabata bisa ku el a nase durante tem’ di katibu.
Tempu e tabata chikitu un dòkter a bin pidi doño di plantashi un yu di katibu. E dòkter tabatin mester di un hende pa limpia su ofisina. E doño di katibu a pidi mi wela, mama di mi tata, pa laga mi tata bai. Mi wela a yora, bisa: ‘Si e bai, mi ta pèrd’é.’ E doño di: ‘Nò, e dòkter ta sòru bon p’e. Ta dòkter e ta.’ Mi tata tabata un mucha e tempu ei, e no tabata bai skol ainda, ni lès di katisashi.
Tabata animá hòmbernan katibu pa nan traha tantu yu ku nan tabata por serka vários muhé, pasobra tòg nan no tabatin di preokupá ku kuido di e yunan. Esaki no ta nifiká ku no tabatin tambe relashon amoroso i kariñoso entre yunan di katibu i nan tata. Tin kaso konosí di tatanan liber ku a kumpra libertat di nan yunan. Doñonan di katibu tambe a engendrá yu serka katibu muhé, ku no semper a risibí pèrkurashon di nan tata. Sin embargo, muchanan nasí di sorto di relashonnan asina tabatin, pa motibu di nan koló mas kla, mas tantu i mihó oportunidat sosial. Nan tabatin mas oportunidat tambe pa deklará nan hende liber. Den un sosiedat kaminda tabata apresiá hende segun e “koló” (koló di kueru kla) i “bon kabei”(kabei las) ku nan tin, muchanan asina tabatin mayor bentaha. Muchanan asina tabata kumpli mihó ku e norma di imágen somátiko apresiá den e komunidat akí, ku un mucha “pretu mahos”.
Ta klaro ku e desaroyonan ku a tuma lugá den nos komunidatnan tin nan efekto riba e situashonnan sosial di e muchanan i di igual manera nan ta determiná tambe e echo di ta mucha den e komunidatnan ei. P’esei mester bini mas investigashon ku ta studia e desaroyonan sosial di muchanan den tempu di sklabitut. Atenshon spesial tin di pone riba e prosesonan di sosialisashon ku ta tuma lugá den e periodo ei.
Fuentenan
Brenneker/Juliana, Zikinzá- collectie, den Nationaal Archief
Renkema, W. E., Het Curaçaose Plantagebedrijf in de negentiende eeuw. De Walburg Pers ,1981.
Römer-Kenepa, Nolda ‘Vrouwenleven op Curaçao; Laat achttiende eeuw en vroeg negentiende eeuw.’ Hoofdvakskriptie “nieuwe tijd”. Amsterdam, 1980.
Teksto: Rose Mary Allen. Illustratie: danki na Biblioteka Públiko.


text:
Kralendijk – Tourism Corporation Bonaire (TCB) a duna rekónosimentu na dos pareha prosedente di Merka komo embahadornan di Boneiru. E parehanan ta Roger i Joan Luksik ku ta bishitando Boneiru pa 18 aña i a risibí medaya di plata, mientras Jim i Cindy Haglund ta bishitando Boneiru pa 20 aña i a risibí medaya di oro. Ambos pareha a deskribí Boneiru komo un isla enkantador ku hendenan amabel. Boneiru ta tambe un isla ku un bunita mundu marino ku ta hasi nan estadia plasentero ora nan ta na nos isla.
Tambe a duna rekonosimentu na Eliav Alpert di 10 aña di edat komo embahador di Boneiru. Eliav a risibi medaya di bròns i e ta e embahador di mas hoben pa e aña aki


text:
DETENSHON
Riba djasabra 28 di desèmber a detené un hòmber di inisial J.T.I. di 33 aña di edat na Kaya Mgr. Nieuwindt en konekshon ku violashon di Lei di Opio BES i Lei obligashon di Identifikashon. Un patruya ku a kore pasa kaminda tabatin un grupo di persona para a nota un holóstèrki di mariwana. Esaki tabata motibu pa a hasi un kòntròl den kuadro di Lei di Opio BES. Serka e sospechoso a topa ku un saku ku probablemente mariwana. Na momentu ku a pidié pa su prueba di identifikashon e no por a mustra esaki i a detené.
LADRONISIA DI PÒMP DI AWA
Riba djaluna 27 di desèmber a drenta keho di ladronisia di un pòmp di awa kolo blou for di den kura di un kas situána Tra’i Montaña. Deskonosínan a destruí e waya di kabritu i a bai ku e pòmp di awa. Ta investigando e kaso.
AKSIDENTE ENTRE OUTO I SKUTER
Riba djaluna, 27 di desèmber, alrededor di algu pasa di 9 or di anochi, un aksidente a tuma lugá entre un outo i un skuter na riba e krusada di Kaya Grandi i Kaya Aruba. Shofùr di e outo a deklará ku e tabata koriendo riba Kaya Grandi i kier a lora na su man robes pa drenta Kaya Aruba i no a mira e skuter ku tabata biniendo for di direkshon kontrali ku konsekuensia ku e skuter a dal den banda di pasahero di e outo. Ambulans a transportáshofùr di e skuter pa hospital pa tratamentu médiko. Brantwer a akudí na sitio komo ku tabatin gasolin basha riba kaminda.
ENTRADA HUDISIAL KU DETENSHON
Riba djamars 28 di desèmber a tene dos entrada hudisial. Un na un kas situá na Kaya Veronica kaminda a detené un hòmber di inisial R.P.S E. di 36 aña di edat pa sospecho di ladronisia. E otro tabata na un kas situá na Kaya Industria Pariba kaminda a detené un hòmber di inisial M.E.M. di 42 aña di edat en konekshon di sospecho di violashon di Lei di Opio BES i Lei di Arma BES. Investigashon ta andando.
DETENSHON DEN KASO DI ATRAKO TE AMO BICH
Riba djamars 28 di desèmber a detené un muhé di inisial S.S.T.G. di 29 aña di edat na Kaya Kòrsou en konekshon ku ladronisia ku violensia. E tabata enbolbí den e atrako ku atuma lugá 25 di yüli último na Te Amo Bich kaminda a atraká tres persona bou di menasa di machete i kuchú i a bai ku nan telefòn. Investigashon den e kaso ta sigui.


text:
Na prome lugar nos ta jama bo bon bini na radio nos bos.
Meta di Radio Nos Bos
Meta di radio nos bos ta na prome lugar pa alkansa e hende nan ku e evangelio di Kristu Hesus. Pero tambe motiva, enkurasha, sostene i edifika e pueblo di Dios 24 ora pa dia.
Nifikashon di Nos Bos
Nos Bos ta referi na e bos di nos Dios. E Bos ku tin poder pa kambia tur situashon. E Bos pa kende tur rudia lo dobla i tur lenga lo konfesa ku Kristu ta Señor. E Bos kende su palabra ta si i Amen,e Bos ku nos ta depende di djE. Esey ta Nos Bos, e bos di nos Dios.
Historia di Radio
Nos Bos a kuminsa na aña 2001 e tempu ey resien komberti nos tabata toka kantika di gospel mei ora so, debi ku nos tabata tin solamente 1 ora di transmishon. Despues di tempu nos a risibi 1 ora mas aserka i a kuminsa transmiti 2 ora kada diadumingu. Nos meta tabata informa, konsientisa, entretene, eduka i enrequese nos pueblo.
Radio Nos Bos a krese
Di 1 ora kada diadumingu so, awor nos ta 24 ora tur dia rond mundu via internet.
Mateo 28:18, 19(a); Hesus a aserká nan i a bisa: A entregá Mi tur outoridat riba mundu i den shelu. Bai anto i hasi e hendenan den tur nashon mi disipel.
No a keda nos nada mas ku desea bo un momentu sumamente bendishona aki na radio Nos Bos.
Atentamente team Radio Nos Bos,
Dieldson Benito.

RADIO PAPIAMENTU
YOU TUBE
Check nos you tube kanaal klik aki:
https://www.youtube.com/channel/
UCxj5UjSxA2qwnTfn4yqp2iQ/featured


text:
Netflix lo bai subi su prijs pa usuario nobo
E compania di video stream a anuncia cu e ta planea pa subi su prijs di inscription pa clientenan nobo. Esaki ta pa motibo cu for di 2010 nan no a subi nan prijs. Pa esnan cu ta miembro caba no tin cu spanta paso e prijs pa nan ta keda mescos. Netflix kier expande y bin cu mas contenido original y pa haci esaki nan tin cu subi nan prijs un tiki mas.
Esaki lo por subi cu un 2 dollar. probecha y insciribi awor aki si bo kier keda paga 7,99 dollar pa luna. Na Aruba e ta traha y nos ta wak peliculanan cu ta sali na Latino America.


text:
Aruba tin un lista toch largo di casonan di asesinato, den pasado tabata tin tur sorto di asesinato, entre e asesinatonan tabata tin crimennan passional, pero tambe asesinatonan den famia, y te hasta hopi cruel. E biaha aki nos lo dedica Historia di Aruba na un asesinato den cual un homber hoben mes a yuda asesina su primo, mescos cu animal salvahe e asesinonan a maltrata curpa di e victima.
E asesinato hopi cruel aki a sosode na Maart 1979, esaki tabata e di dos den un siman di tempo ey. E prome (ta e historia anterior cu nos a publica) a sosode riba 10 di Maart na Ponton despues cu un homber casa a secuestra su amante, e la hink’e den su auto, bay cu ne na Ponton, den un mondi banda di e antena di Voz di Aruba, unda e la hinca su amante como 8 pa 9 biaha y e amante a fayece.
E di dos asesinato a sosode casi 6 dia despues, riba 16 di maart 1979, un di e asesinatonan di cruel den historia di Aruba, e asesinonan manera salvahe a maltrata nan victima, te ora cu e no tabata duna señal di bida mas.
Bubali:
Diabierna 16 di maart 1979 den oranan di merdia, den cura di un cas na Bubali, dos mucha a bin topa cu un curpa sin bida riba vloer. E victima tabata tin solamente su jockey bisti. E dos muchanan a spanta y a core bay bisa nan mama. E mama mesora a bati alarma.
E.M. (28) asesina cruelmente
E victima tabata un homber hoben di Bubali, e tabata tin 28 aña di edad.
Na momento cu e asesinonan a bay busk’e, e tabata drumi den un cuarto den cura di e cas di su defunto welo na Bubali. Nos lo usa solamente nan inicialnan, e victima ta E.M.
Segun e investigacionnan haci na e sitio, na momento cu e curpa a wordo descubri den cura di e cas, e victima E.M. ya lo tabata tin como 10 pa 12 ora morto caba. E ultimo biaha cu bisiñanan a mir’e, tabata dia 15 di maart despues di 10’or di anochi.
E marduga di 16 di maart, e bisiñanan tabata scucha e cachonan ta blaf masha hopi mes, pero nunca por a biba pensa cu tres persona den nan bario lo por tabata asina capas di comete un asesinato asina cruel, un di nan ta primo di e victima.
E personanan cu a yega prome na e sitio a conta cu e defunto su curpa no tabata tin mas caminda pa a pone golpi y kapnan.
Segun e prome investigacionnan haci, ta mustra cu E.M a wordo bati te ora cu su asesinonan tabata sigur cu e la fayece. E la haya hopi kapnan grandi, na su frenta y riba su wowo.
Persona na e sitio a conta, e victima a yega di expresa cu tin hende ta busk’e pa mata, pero nunca e la bisa ken nan ta y pa e motibo aki e victima tabata cana cu un cuchiu semper den su saco di carson pa defende su curpa.
E prome informenan tabata bisa cu e asesinonan a sorprende E.M. den su soño. E la logra sali for di e cuarto, pa bay busca ayudo pero no a logra yega leu, e lo a cay na caminda y aki e la wordo bati formalmente cu biga, piedra y bloki lagando e curpa sin bida benta den un plas di sanger atras.
Autoridadnan competente a keda oranan largo na e sitio haciendo investigacion. Inspectornan di e tempo ey, Willems y Martina, tambe fiscal mr. Hoogland y Hues mr. Robbers tabata na e sitio. Dr. Lin dfm. a presenta na e cas na Bubali y a constata morto di E. M. (28) kende tabata tin casi 12 ora morto, te cu e curpa a bira stijf caba.
E curpa a wordo tuma den beslag pa autopsia. Mortuario di e tempo ey, Zepp Wever a transporta e curpa.
Polis riba bon pista
Despues di e investigacionnan haci na e sitio, hopi lihe autoridad policial tabata riba e bon pista pa soluciona e caso di asesinato aki, autoridad a haya cooperacion di habitantenan y asina por a soluciona e caso tristo y cruel aki. Aruba e siman ey a conoce dos asesinato den menos cu un siman.
Mientras cu autoridad tabata haciendo investigacion nan a wordo informa cu E. M. ultimamente a haye na varios ocasion den pleito y problema cu varios persona. Autoridad no por a exclui cu por tabata trata di un acto di venganza. Tambe tabata wordo sospecha cu e caso por tin di haber cu buscamento di droga, pero esaki no por a wordo confirma. E investigacion tabata den full swing y e polisnan tabata hopi optimista y hayando cooperacion di e habitantenan di e bario, nan lo por logra soluciona e caso aki hopi lihe, cual a sosode tambe.
Detencion di e tres sospechosonan
Dia 17 di maart 1979, polis a detene e prome sospechoso R.R.(33). Mientras R.R. tabata deteni y tabata bou interogacion, na prome instante e la keda nenga su envolvimento den e asesinato aki. Esaki no a dura largo cu R.R. a cuminsa papia, mesora polis a bay detene dos persona mas, cu ta un hoben di 20 aña A.G. y un otro hoben di 22 aña di inicial E.H. cu detencion di e dos sospechosonan aki e caso a wordo soluciona. Diahuebs 22 di maart 1979 den oranan di anochi a detene A.G. y den oranan di merdia a detene E.H. tur tres sospechoso a admiti di a asesina E.M.
Autopsia
Dialuna 19 di maart 1979, den oranan di mainta patholoog a haci autopsia pa asina determina e causa di su morto. E resultado di e autopsia a bisa cu e E.M. (28) a fayece na e maltrato serio cu e la ricibi di su asesinonan. E asesinonan a maltrate E.M. manera un animal, e la ricibi hopi golpinan serio paden. Tambe e autopsia a confirma cu e asesinato a tuma lugar un 12 ora prome cu e curpa a wordo haya.
E sospechosonan confronta cu e cadaver
Diabierna 23 di Maart 1979, e tres sospechosonan a wordo confronta cu e curpa sin bida di E.M. Den oranan di mainta nan a wordo hiba na Mortuario Zepp Wever y confronta cu e curpa di E.M.
Na momento cu e sospechosonan a wordo hiba na Zepp Wever, un grupo grandi di persona, entre nan varios miembro di famia tabata para dilanti di e mortuario wardando yegada di e tres sospechosonan. E tres sospechosonan a wordo confronta cu e cadaver y den oranan di merdia a tuma lugar e reconstruccion di e caso. R.R., E.H y A.G. kende ta primo di e defunto a wordo hiba na e cas caminda nan a mata E.M. Fiscal tambe tabata presente.
Reconstruccion di e caso na Bubali
E reconstruccion a cuminsa cu e anochi ora cu e tres sospechoso nan a bay na e cas pa asesina E.M. tur cos tabata mustra bon planea. Manera nan a yega na e cas E. H. mester a saca e E.M. for di e cuarto, unda e tabata drumi.
Mesora R.R. a tene di patras pa asina E. H. dal e algun mokete den su cara. E victima a cay y R.R. a bay sinta riba E.M. y a sigui golpi’e. Durante reconstrucion nan a mustra con nan a sigui bati’e cu un bat di baseball den su cara, esaki lo a wordo haci pa A.G. kende ta su propio primo.
Maske E.M. a trata na core, e no por a yega mucho leu, e la bolbe cay. Pa tabata sigur cu e victima ta morto, nan a dicidi di baha varios biaha un bloki di cement riba e victima su cabes y riba su pecho y asina e la keda benta abou te ora e dos muchanan a bin topa cu e curpa sin bida, den oranan di atardi.
Tur tres a admiti cu nan a maltrata E. M. despues di e reconstrucion nan a wordo hiba bek nan cel y asina nan mester a keda warda te dia nan caso a bay corte y hues a dicta sentencia.
Den Corte, Fiscal a exigi 20 y 10 aña pa nan
Diabierna 1 di december 1979, despues di casi 9 luna e caso a yega corte. Den oranan di mainta, e tres acusadonan di e caso di asesinato cruel na Bubali mester a presenta dilanti mesa berde.
Durante tratamento di e caso den corte, a cuminsa cu tur loke a sosode riba e anochi di 15 di maart pa 16 maart for di momento cu nan a drenta den e cuarto unda e victima ta drumi y te na momento cu nan victima no tabata duna señal di bida mas. Despues cu Hues a scucha e officier y acusadonan e tuma desicion cu e lo dicta sentencia dia 14 di decemberr 1979.
E diabierna mainta aki e habitantenanan di Bubali tambe tabata mustra di tabata hopi interesa con e caso lo bay tuma su rumbo den corte. E Officier a exigi contra e acusado principal R.R (33) 20 aña di castigo di prison, pa motibo cu a keda prueba cu e la asesina E.M. Mientras e otro dosnan a participa na e asesinato aki, pa e dosnan aki e Officier a exigi 10 aña pa cada un.
Tur arma cu a wordo usa poni riba mesa
Diabierna mainta un biaha mas a rebiba e caso tristo aki. Tambe tur locual a wordo usa pa mata E.M. a wordo presenta dilanti mesa berde, un pida palo, un pida biga, bloki cement, un baranca grandi, un bate di basebal etc. tur a wordo poni riba mesa pa Hues mes saca su conclusion.
Acusadonan den Corte
Segun e acusado principal R.R. den corte a declara cu e la scucha riba 15 di maart den oranan di mainta cu E.M. lo ta canando cu un cuchiu pa mata su persona. Esaki a pone cu e mester a arma su mes cu un machete. E la bay na e veld bieu di Bubali pa busca e victima pero no a hay’e eynan.
Riba e dia di e sucedido fatal, e tres acusadonan tabata dal betro den cura di cas di B.T. te den careda di mey anochi cu B.T. a dicidi cu e ta bay drumi. Na e momento aki, R.R. a propone pa nan bay loer E.M. y dun’e un sota, pues maltrat’e. E dos acusadonan E.H. Y A.G. no por a corda si R.R. a bisanan “ban mat’e, paso toch nos no lo haya castigo e ta un persona vogelvrij”.
E acusado E.H. a conta cu hunto cu R.R. nan a bay den e cuarto di E.M. y a top’e drumi. E la dal’e den su soño cu un pida palo E.M. full suf a lanta bula pa core bay, pero aki ta caminda cu R.R. a dal e cu un baranca den su cara.
R. R. y E.H. a saca e victima pafo mientrastanto cu R.R. tabata tene E.M. di patras, e tabata instiga E.H. y A.G pa dal E.M.
E.H. a cuminsa bewerk e victma cu un pida palo y A.G. a usa un baranca. Na dado momento e victima no tabata por mas y a cay riba vloer. E.H. y tambe R.R. a pasa man pa un bloki cement y a lage cay varios biaha riba e victima, riba su cabes y riba su pecho. R.R. a keda haci esaki te ora cu e la constata cu E.M. no tabata move mes mas y cu e lo a fayece. Asina E.H. y A.G. a declara.
Autopsia den corte
E autopsia haci riba e victima tambe a wordo trata den corte y esaki tabata mustra cu e curason y e higra di e victima a scheur y tambe tur su ribchinan tabata kibra, di tanto golpi cu e la ricibi.
E acusado principal a nenga di a planea pa mata E.M. segun su persona e la bewerk e victima djis cu un pida palo y no a mishi cu e bloki cement pa motibo cu recientemente e lo a haya un accidente di auto y su lomba a keda sentido. Segun su persona e no tabata capas di hisa un blokie cement, pero e la admiti si di a instiga e otro dos acusadonan pa nan bati e victima.
E declaracion di R.R. a wordo contradici pa E.H. y A.G. ambos acusado a wordo yama como testigo tambe. Durante tratamento di e caso a wordo mustra cu E.H. Y A.G. no tin un strafkaart y tabata mustra dos hoben trankilo y amabel. Mientras cu R.R. si tabata tin un strafkaart caba pa maltrato y tabata conoci pa ta un persona agresivo. Despues di a scucha e acusadonan, e abogadonan y Oficier, Hues a tuma e desicion di dicta sentencia dia 14 di december 1979. mr Sjiem Fat tabata abogado defensor di E.H.y A.G. mientras R.R. tabata tin abogado Ben Nagtegaal.
Sentencia a cay
Diabierna 14 di December 1979, Hues a dicta sentencia den e caso di asesinato cruel na Bubali, di 15 pa 16 di maart den cual e homber di 28 aña di fam M. a wordo asesina. Officier a exigi 20 aña di castigo di prison pa E sospechoso principal pa motibo cu a keda prueba cu e la asesina E.M. Hues a dun’e 18 aña di castigo di prison, kitando e tempo di voorarest. E dos otro sospechosonan cu a participa na e asesinato, Officier a exigi 10 aña, hues a duna cada un 9 aña di castigo di prison, kitando e lunanan cu nan tabata den voorarest.
A.G. a fayece na april 2010 y E.H. na 2012
Despues di e asesinato, cuanto tempo tur a keda cera no ta conoci, pero nos tin entendi cu dos di e acusadonan a fayece, A.G. a muri hoga na 2010 y e otro E.H. lo a muri di un of otro enfermedad na 2012. Unda R.R. ta, of ken e ta no ta conoci pa nos. E cas caminda e asesinato a tuma lugar na 1979 a keda bandona y basta aña pasa entre 2007 cu 2010, un persona lo a comete suicidio den e cas aki. Awendia e cas ta cubri pa mata y sushedad, den mondi.
Fuentenan: Anonimo / Nobo


text:
Oranjestad – Diamars den oranan di mainta Aruba y Cuerpo di Bombero a ricibi e Rosenbauer Panter 6×6.
Un truck ultra moderno cu balor di algun miyon.
Un logro grandi esaki, unda cu Sinba tawata e motor tras di esaki y Gobierno di Aruba a brasa esaki.
Den oranan di mainta un compania di carga local a baha e truck super moderno cu lo bay ta staciona na airport.
Rosenbauer te hasta a pidi gobierno pa hibe truck aki pa un show durante un parada na Merca, prome e bin Aruba.
Un pabien ta bay na tur e partnernan cu ta Gobierno, Airport y Brandweer mes.
Por mira tambe con e bomberonan tin nan trahenan nobo, entre otro laars, handschoennan cu antes tawata den un estado hopi malo o sea kibra.
Segun nos a compronde, tin 3 truck nobo mas na caminda, entrenan trucknan cu por drenta den cayanan cu ta small, bijvoorbeeld Caya Grandi.
Pabien Aruba y pabien na Cuerpo di Bombero.


text:
ORANJESTAD – E cinco sindicatonan cu ta bay protesta diamars awor contra un serie di asunto, incluyendo e recorte di salario, no ta confia palabra di gobierno (lesa:prome minster Wever Croes), pero ta kere den hechos. Asina e vocero di e grupo, presidente di sindicato SADA Eduard Maduro a bisa durante un conferencia di prensa diabierna mainta. E conferencia tabata pa hala atencion pa e marcha, pero mientrastanto a bira conoci cu gobierno tabata trahando duro pa elimina 5%. Y algun rato despues, mientras cu ainda e conferencia di sindicatonan tabata andando, prome minister den un tipo di boletin extra di gobierno, a anuncia cu Aruba a yega na acuerdo cu Hulanda pa kita e recorte di 5%. Segun Maduro, reaccionando riba e mensahe di diahuebs anochi di prome minister cu nan ‘ta haciendo lo maximo pa elimina e recortenan’, diripiente awor cu ta bay anuncia marcha, gobierno ta cora haci e anuncio aki. Y esey e ta haya un falta di respet. Nan kier algo preto riba blanco pa por confia cualkier declaracion haci. Ademas, e marcha no ta solamente pa e recorte pero pa mas asunto cu tin preocupante. Tambe a sigura cu e marcha no ta viola e sentencia di hues cu no por protesta pa e recorte, pasobra den e anuncio, ningun momento ta papia algo di e recorte. NOTA: E potret ta uno di archivo di noticiacla di un conferencia anterior di e sindicatonan.
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text:
ORANJESTAD - Diabierna atardi pa mas o menos 3:10 central di polis a wordo notifica di un caso di hincamento na Modanza. Na yegada di patruya a bin topa cu e victima. Ambulance tambe a presenta na e sitio pa asina duna asistencia medico na e victima y a transporte pa hospital. Recherche a presenta na e sitio pa cuminsa cu e investigacion pa determina kiko exactamente a sosode. Un rato despues a haci detencion di un total di 8 hoben menor di edad.y na unda nan a wordo transporta pa warda di Playa. E caso ta bao investigacion y e hoben cu a ser hinca su situacion te cu awo ta stabiel.
ORANJESTAD – Un dia despues cu a raporta e caso tragico di e hoben Daniel Perez-Cujia di 24 cu a hoga den un piscina den fin di siman, e motibo exacto no ta conoci. Tin varios versionan ta circula, unda cu uno ta bisa cu tabata hunga e wega di ken ta keda mas largo bou di awa, mientras cu otro version a bisa cu e hoben a cay, dal su cabez y hoga den e piscina. Autoridad a confisca e curpa pa determina kico por a causa e morto di e hoben aki. NoticiaCla ta manda palabra di condolencia na famianan di e fayecido.
SEROE COLORADO - Diadomingo pa 10.35 central di polis ta wordo notifica di un acidente basta grave den Colorado.Na yegada di patruya ta pidi pa un ambulance y materialwagen cu maximo urgencia mirando cu den un di autonan tin 3 persona cu no ta duna señal di bida y cu tin 4 persona mas gravemente herida.Diferente Ambulance a yega na e sitio y transporta 3 mucha ( 10 luna, 3 aña y 5 aña) y un hende mayor di edad cu maximo urgencia pa hospital. Pa 11.28 Dokter De Cuba a constata morto di: Joanne Carolina Wouters, Aruba 13 oktober 1987
WILLEMSTAD - Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues di e notifikashon di MOC, Zr.Ms. Groningen a nabegá bai e lokalidat di e boto sospechoso pa interseptá esaki. E avion patruyero Dash di Wardakosta tambe a keda dirigí na e lokalidat pa asistí e barku patruyero.
WILLEMSTAD - Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 se?pte?mber, a intersepta? un transporte di droga di mas o me?nos 1200 kilo di kontrabanda. Esaki ta e di 14 kaptura di droga pa Zr.Ms. Groningen, desde ku e barku patruyero ta nabegando den Karibe desde aprel 2022. Ku e kaptura aki? Wardakosta Karibe Hulandes tin un total di droga di mas o me?nos 10.000 kilo ku a konfiska? den an?a 2022.


text:
NEW YORK - Prome Minister Evelyn Wever-Croes hunto cu Premier di Sint Maarten Silveria Jacobs y di Curacao Gilmar Pik Pisas a reuni cu Presidente di Suriname Chan Santokhi, pa estrecha lasonan entre e paisnan. E prome mandatario di Aruba ta na New York e siman aki y ta atendiendo varios reunion relaciona cu su bishita di trabou. Detayenan di e combersacion cu e presidente di Surnam no ta conoci.
DEN HAAG – E anexion illegal di 4 region di Ucrania awe, ta wordo condena severamente riba nivel internaconal. Merca y Europa ta reacciona cu sancionan nobo contra Rusia. E sancionan mericano ta dirrigi contra e compleho industrial tras di e guera, manera infrastructura. Segun presidente Mericano Biden e ta un intento fraudulento pa reclama tereno di Ucrania. Premier Hulandes papiando pa Europa, a condena e acto aki tambe severamente contra Rusia.
CARACAS – Presidente di Venezuela Nicolas Maduro a ordena diahuebs pa instala basenan militar na e peninsula di Paraguana pa combati narcotrafico den e zona. E la splica cu e zona aki, situa den algun kilometer di Aruba, Bonaire y Corsou, ta un di e rutanan di e narcotrafico colombiano pa Europa. E la insisti pa Hulanda coordina cu Venezuela pa defende e teritorio unda tin un ‘coredor di narcotrafico’. “Mi ta haci un yamada na e embahador di Hulanda, gobierno local di Aruba, Corsou y Bonaire pa nan haci algo pasobra Venezuela ta haciendo un gran esfuerso pa proteha tur esaki y nos lo sostene esaki!’ e mandatario Venezuela a alerta segun e agencia di noticia EFE.
ORLANDO – Manera por spera, tin varios Arubiano cu ta biba na Merca y den e caso specifico aki, hopi ta biba den e estado di Florida. NoticiaCla tabatin contacto cu uno particularmente cu ta biba na Merca for di añanan 90, y di cual e tin e ultimo 13 añanan bibando cu su casa na Orlando, y a experencia e pasada di e horcan Ian. Ta trata di e conocido productor cinematografico Aaron Hosé, cu su casa Brigitte. Ambos Rubiano, a splica cu danki Dios no tabatin hopi daño unda cu nan ta biba, sino si hopi awa. Den nan caso, e caya dilanti nan cas y henter e barrio tabata manera un rivier, pero riba caminda so, pues nan por a drenta nan cas ok. Y como cu nan tin un SUV, nan por move basta bon.
MOSCU – Gobierno Ruso a anuncia cu diabierna e ta concretisa toma di por lo menos 4 region ocupa na Ucrania. Ta trata di Donetsk, Lugansk, Zaporizhia y Kherson. Lo tabatin un referendum siman pasa pa cu e union di e lugarnan aki cu Russia. E intencion ta pues cu Russia ta anexa e regionan aki mescos cu e la haci cu Crimea na 2014.
MIAMI – Horcan Ian tabata yegando categoria 5 diaranson mainta preparando pa subi tera na e parti west di Florida. National Hurricane Center ta considera e horcan categoria 4 (casi 5) como uno extremadamente peligroso. E horcan a cuminsa bati e costa caba cu biento feroz y awacero torencial, cu chens pa causa daño catastrofico sin presendencia ora cu e subi tera. E horcan ta 2 miya di forza leu d ta un horcan categoria 5 cu ta esun di mas grandi y peligroso.
MIAMI – Horcan poderoso Ian ta pasando awe mainta riba e isla di Cuba, pa despues dirigi su mes pa e costa West di Florida diaranson. ACtualmente un horcan categoria 3, e ta pronostica pa fortifica den un categoria 4 ora cu e yega e costa di Florida. E problema ta pa pronostica unda exactamente e horcan lo subi tera y esey tin hopi hende preocupa. Mirando cu ta temporada di vacantie, tin hopi hende (incluyendo Rubiano) na Florida actualmente riba e ruta di e horcan.


text:
Malvido Carrillo: ‚ÄėRubiano discrimina na Hulanda ta keda discrimina contra Latino‚Äô
“Mare mi por a bay bek den tempo cu mi tabata bay scol basico cu e durf cu mi tin awo pa desmenti hende...
‚ÄėHobennan tin un potencial inmenso‚Äô
"Nos hobennan ta traha di diamante y oro, pero nan no a haya chens pa briya ainda. Tur di nan ta aki cu potencial...
Leoni ‚ÄėNoni‚Äô Brokke ta recuperando keto bay y lo lanta un fundacion
Un di e casonan extraordinario cu a tuma luga den 2017 tabata esun di Leoni ‚ÄėNoni‚Äô Brokke. Manera conoci, Noni tabata envolvi den un...
Entrepeneur Arubano ta purba amplia aprecio pa koffie pa medio di su negoshi
Siman pasa a tuma luga e coffee tasting di Hunt Brothers Coffee na Craft, cual a mira un interes pa personanan cu tabata curioso...
‚ÄėOra husticia no para banda di bo, bo mesun yiu ta perde confiansa den...
Despues cu hobencita di 14 a√Īa Eugelisa Martis a huy for di cas riba diasabra anochi rond di 7 or, mama di e mucha...
Kinderarts na hospital: Casonan manera Rishandroh y Eugene tur dia
Kinderarts na hospital Louise Rafael-Croes - kende ta trata cu casonan di abuso sexual/fisico di mucha - a enfatisa siman pasa cu e meldcode...
‚ÄėAbortus ta un secreto publico‚Äô
E tema di abortus ta keda un secreto pa mayoria hende rond di Aruba. Bon Dia Aruba a entrevista un apotheker y Famia Planea...
Hoben Arubano pega na Venezuela ta conta su storia
Un hoben Arubano cu tabata pega na Venezuela ta conta Bon Dia Aruba e storia di su vakantie recien cu a dal un bolter...
Artista Jess Wolff: ‚ÄėExperimentacion ta desaroya identidad‚Äô
Durante un entrevista cu artista multidisciplinario Jess Wolff, Bon Dia a combersa cu e artista riba e importancia di experimenta tanto den creatividad como...
‚ÄúMi bida na Hulanda, nunca lo por compara cu mi bida na Aruba‚ÄĚ
Studiando trabou social specialisa riba cierto gruponan na Hulanda, e hoben Arubiano Nicole ten Have tin planes grandi pa su isla. Den e entrevista...


text:
Declaracion Universal di Derecho Humano
Oranjestad – “The Universal Declaration of Human Rights” ta e documento mas traduci na mundo; e ta obtenibel den mas di 500 idioma. Na ocasion di Dia Internacional di Paz (21 di September), UNESCO Aruba a publica e version Papiamento cu a keda traduci pa Mag. Ling. sr. Ramon Todd Dandare.
Preambulo
- Considerando cu reconocemento di e dignidad inherente y di e derechonan igual y inalienabel di tur miembro di famia humano ta base di libertad, husticia y paz na mundo;
- Considerando cu indiferencia y menosprecio pa derecho humano a resulta den actonan di barbarie cu a agredi consenshi di humanidad, y cu a proclama, como e aspiracion mas halto di ser humano, binimento di un mundo den cua hende, libera di temor y di miseria, lo disfruta di libertad di palabra y libertad di creencia;
- Considerando cu ta esencial pa derecho humano ta protegi pa un regimen di derecho, a fin cu ser humano no haya su mes obliga di recuri, na ultimo instancia, na rebelion contra tirania y opresion;
- Considerando cu ta esencial pa promove desaroyo di relacion amistoso entre e nacionnan;
- Considerando cu e pueblonan di Nacionnan Uni a reafirma den e Carta nan fe den e derechonan fundamental di ser humano, den dignidad y balor di e persona humano y den igualdad di derecho di homber y muhe, y a dicidi di promove progreso social y di hisa nivel di bida denter di un concepto mas amplio di libertad;
- Considerando cu e Estadonan Miembro a compromete nan mes pa logra, den cooperacion cu Organisacion di Nacionnan Uni, promocion di respet universal pa y tenemento di cuenta cu e derechonan y libertadnan fundamental di ser humano;
- Considerando cu un concepcion comun di e derechonan y libertadnan aki ta di e mayor importancia pa e pleno cumplimento di dicho compromiso;
Asamblea General
ta proclama e presente
Articulo 1
Articulo 2
- Tur persona tin tur e derechonan y libertadnan proclama den e Declaracion aki, sin ningun clase di distincion di rasa, colo, sexo, idioma, religion, opinion politico of di otro indole, origen nacional of social, posicion economico, nacemento of cualke otro condicion.
- Ademas, lo no haci ningun distincion a base di e condicion politico, huridico of internacional di e pais of teritorio na cual un persona ta pertenece, irespecto si ta trata di un pais independiente, un teritorio bou di administracion fiduciario, no autonomo of someti na cualke otro limitacion di soberania.
Articulo 3
Articulo 4
Articulo 5
Articulo 6
Articulo 7
Articulo 8
Articulo 9
Articulo 10
Articulo 11
- Tur persona acusa di delito penal tin derecho di ser considera inocente, te ora cu proba su culpabilidad di acuerdo cu ley, den un audiencia publico den cua el a haya tur garantia necesario.
- Lo no considera ningun hende culpabel di ningun delito penal a base di cualke acto of omision cu no tabata constitui un delito penal, segun derecho nacional of internacional, na momento cu a comete e acto of omision. Tampoco lo no impone un castigo mas pisa cu esun cu tabata aplicabel na momento cu a comete e delito penal.
Articulo 12
Articulo 13
- Tur persona tin derecho riba libertad di movemento y di scogencia di nan residencia denter di e teritorio di cada Estado.
- Tur persona tin derecho di sali di cualke pais, incluyendo nan propio pais, y di bay bek nan pais.
Articulo 14
- Tur persona tin derecho di busca asilo y di disfruta di dje den otro pais den caso di persecucion.
- No por invoca e derecho aki den caso di persecucion realmente origina pa motibo di delito no politico of pa motibo di acto en pugna cu e propositonan y e principionan di Nacionnan Uni.
Articulo 15
- Tur persona tin derecho riba un nacionalidad.
- No por priva ningun hende arbitrariamente di su nacionalidad ni neng’e su derecho di cambia di nacionalidad.
Articulo 16
- Homber y muhe cu tin edad di casa tin, sin ningun limitacion pa motibo di rasa, nacionalidad of religion, derecho di casa y funda un famia. Nan tin igual derecho encuanto matrimonio durante matrimonio y den caso di disolucion di e matrimonio.
- Por contrae matrimonio solamente cu consentimento liber y pleno di e futuro esposonan.
- Famia ta e unidad colectivo natural y fundamental di sociedad y tin derecho riba proteccion door di sociedad y door di Estado.
Articulo 17
- Tur persona tin derecho riba propiedad, tanto individualmente como colectivamente.
- No por priva ningun hende arbitrariamente di su propiedad.
Articulo 18
Articulo 19
Articulo 20
- Tur persona tin derecho riba libertad di reunion y di asociacion pacifico.
- No por obliga ningun hende pa pertenece na un asociacion.
Articulo 21
- Tur persona tin derecho di participa den gobierno di nan pais, directamente of pa medio di representante elegi libremente.
- Tur persona tin, a base di igualdad, derecho riba acceso na funcionnan publico di nan pais.
- Boluntad di pueblo lo ta e base di autoridad di gobierno; e boluntad ey lo keda expresa den eleccionnan periodico y autentico, cu lo tene pa medio di sufragio universal y igual y pa medio di voto secreto of pa medio di otro procedura ekivalente cu ta garantisa libertad di voto.
Articulo 22
Articulo 23
- Tur persona tin derecho riba trabou, riba scogencia liber di nan trabou, riba condicionnan di trabou husto y faborabel y riba proteccion contra desempleo.
- Tur persona tin, sin ningun clase di discriminacion, derecho riba pago igual pa trabou igual.
- Tur persona cu ta traha tin derecho riba un pago husto y faborabel, cu ta garantisa nan y nan famia un existencia conforme dignidad humano y cu, den caso necesario, lo complementa cu otro medionan di proteccion social.
- Tur persona tin derecho di lanta sindicato y di afilia nan mes na nan pa proteccion di nan interesnan.
Articulo 24
Articulo 25
- Tur persona tin derecho riba un nivel di bida adecuado, cu ta garantisa nan y nan famia salud y bienestar, incluyendo cuminda, paña, vivienda y cuido medico y e servicionan social necesario, y derecho riba prevision den caso di desempleo, malesa, invalidez, viudez, biehes of otro falta di medio di existencia pa motibo di circunstancianan fuera di nan boluntad.
- Mama y mucha tin derecho riba cuido y asistencia special. Tur mucha, naci den matrimonio of pafo di matrimonio, tin derecho riba proteccion social igual.
Articulo 26
- Tur persona tin derecho riba enseñansa. Enseñansa lo ta gratuito, por lo menos na nivel elemental y fundamental. Enseñansa elemental lo ta obligatorio. Lo mester pone enseñansa di ofishi y enseñansa profesional na disposicion di tur hende. Enseñansa superior lo ta igualmente accesibel pa tur hende, a base di merito.
- Enseñansa lo ta dirigi riba desaroyo completo di personalidad humano y riba fortalecemento di respet pa e derechonan humano y libertadnan fundamental. E lo fomenta comprension, tolerancia y amistad entre tur nacion y entre tur grupo etnico of religioso y lo promove e actividadnan di Nacionnan Uni pa mantencion di paz.
- E mayornan lo tin derecho preferente pa scoge e tipo di enseñansa y educacion cu lo mester duna nan yiunan.
Articulo 27
- Tur persona tin derecho di participa libremente den bida cultural di comunidad, di gosa di arte y di participa den progreso cientifico y su beneficionan.
- Tur persona tin derecho riba proteccion di e interesnan moral y material cu ta resultado di cualke produccion cientifico, literario of artistico di cua nan ta autor.
Articulo 28
Articulo 29
- Tur persona tin obligacion cu comunidad, pasobra ta den dje so e desaroyo liber y completo di nan personalidad ta posibel.
- Den ehercicio di nan derechonan y goso di nan libertadnan, tur persona lo ta solamente suheto na e limitacionnan stipula pa ley, cu e unico fin di garantisa e debido reconocemento di e derechonan y libertadnan di otro persona y e debido respet pa nan, y di cumpli cu e exigencianan husto di moralidad, orden publico y bienestar general den un sociedad democratico.
- E derechonan y libertadnan aki no por wordo eherci den ningun caso en pugna cu e propositonan y e principionan di Nacionnan Uni.
Articulo 30
~Traduci dor di Mag. Ling. sr. Ramon Todd Dandare
Pa mas informacion por acudi regularmente na nos website [papiamento.aw] y por sigui e desaroyonan a traves di Twitter @PapiamentoAruba y Facebook @PapiamentoAruba.
#PapiamentoScroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Ora un kondishon di pulmon afektá bo abilidat pa hala rosea i funshoná normal, sa ku bo por bai Curaçao Medical Center su departamento di pulmonologia pa un diagnósis eksperto, tratamento, edukashon i servisionan di rehabilitashon.
Nos tin un tim di spesialistanan di pulmonologia – médikonan ku konosementu avansá i abilidat pa diagnostiká i trata kondishonnan di pulmon – huntu ku terapístanan respiratorio, enfermeronan i otronan ku ekspertisio riba tereno di kuido di pulmon ku tei pa yudabo.
Tambe nos ta traha den estrecho koperashon ku EMC Rotterdam pa kasonan kompleho di hipertension pulmonaria. E departamento di pulmonologia na CMC ta brinda kuido na midí i den sierto kaso ta sugerí un transferensia pa Rotterdam.
Tratamentu i Kondishonnan
- Astma
- Malesa di pulmon opstruktivo króniko, inkluso emfisema i brònkítis króniko
- Cystic Fibrosis
- Malesa di pulmon okupashonal manera asbestosis
- Kanser di pulmon
- Infekshon di Pulmon
- Fibrosis di Pulmon
- Sarcoidosis
- Síntomanan manera rosea kòrtiku i tosamentu
Programa i Servisionan di Pulmonologia
- Diagnóstika:
- Tèst pa midi funshonamentu di Pulmon
- Tèst di Astma
- Ehersisio Kardiopulmonal
- Bronkoskopia
- Tratamentu:
- Mobilisashon i rehabilitashon pulmonal pa oumentá kapasidat respiratorio, higiena pulmonal.
- Nutrishon/konseho di dieta
- Medikashon
- Sirugia Torákika
Spesialista Pulmonologia
Paulus van den Berg - Pulmonólogo
Dr. Paulus van den Berg a studia medisina na Rotterdam i despues a traha komo un AGNIO na e Elisabeth hospital na Tilburg, kaminda e la skohe pulmonologia. Despues e la sigi e training di preparatorio interno na Maria hospital na Tilburg i kompletá su spesialisashon den area di pulmonologia na 1992 na e Erasmus medisch centrum na Rotterdam. Despues e la traha pa kasi 10 aña na e Maasstad hospital na Rotterdam-Zuid.
Su area di enfoke ta onkologia i sirugia. Na e hospital di Albert Schweitzer e la logra optené un PET scan i radioterapia pa kuminsá ku imunoterapia pa kombatí kanser di pulmon na Maasstad. E la partisipá den pruebanan onkológiko i a bira kompetente lihé den eksaminashonnan di echo manera EUS i EBUS. Tambe e la ehekutá toraskopia banda di e proseduranan standart di un pulmonólogo. Na Kòrsou dr. Van den Verg ta konsentrá mas tantu riba onkologia pulmonal; diagnósis, tratamentu i guia.
Dr. Van den Berg tin tres yu bunita ku awor ta adulto i e ta biba ku su partner i nan tres kachónan na dushi Kòrsou. Dr. Van den Berg ta sintié privilegiá i kontento di por biba i traha akinan.
Tamara Blonk - Pulmonólogo
Durante su spesialisashon riba tereno di pulmonologia dr. Blonk a kore stazje na e Royal Brompton Hospital na London. E tin ekspertisio den malesanan infektuoso pulmonal manera Tuberculose, bronquiektasias i e síndroma di slaapapneu/OSAS. E la traha na varios hòspital na Hulanda, entre otro na Jeroen Bosch Hospital na Den Bosch, Amstelland hospital na Amstelveen i na Noord West Ziekenhuis Groep na Alkmaar/Den Helder. Na 2018 dr. Blonk a disidí di regresá e pais di unda su welo ta originá. Huntu ku su kasá, yu hòmber i pushi nan a muda pa Kòrsou pa siña mas tokante e kultura i pa ta mas serka di su famia.
Su responsabilidatnan adishonal na CMC ta inkluí tratamentu di Tuberculosis (TB). Huntu ku GGD e ta yuda prevení infekshonnan. Dr. Blonk ta haña importante pa brinda e mihó kalidat di kuido na komunidat di Kòrsou. Pa hasi esaki e ta duna lès di enfermería i ta traha den estrecho koperashon ku Hulanda. Regularmente e ta sigi kurso pa refreská i pa keda na altura di desaroyonan nobo. E meta di dr. Blonk ta pa sigi informá i konsientisá pashèntnan di e diferente síndrome i tratamentunan.
Monique Wong Loi Sing - Pulmonólogo
Dr. Wong Loi Sing a nanse i lanta na Kòrsou. Desde 1998 e ta praktiká medisina pulmonal. E la traha na Aruba tantu komo pulmonólogo komo intensivista i for di 2013 e ta traha komo consultant pulmonal na Boneiru.
E tin un area amplio di interes ku ta inkluí malesanan di pulmon ku ta relatá na outo-imunidat, malesanan pulmonal relatá na obesitas, slaapapneu, tuberculosis, medisina hiperbáriko i fayo respiratorio agudo. E ta un eksperto den Hereditary Hemorrhagic Telangiectasia (HHT), mihó konosí komo Rendu – Osler – Weber (ROW); un malesa raro ku un prevalensia haltu na Kòrsou i Boneiru. Aktualmente e ta kondusí un prueba klínika pa skrin mucha di mayornan ku HHT i adultonan ku tin HHT pa manifestashon pulmonal.
E ta miembro di varios asosiashon profeshonal, inkluso e American Thoracic Society, American College Chest Physicians, Nederlandse Vereniging Longziekten en Tuberculose. E ta fluido den Hulandes, Ingles, Papiamentu i Spaño.


text:
Diahuebs 18 di augustus atardi durante conferencia di prensa extraordinario, Prome Minister Evelyn Wever-Croes hunto cu Minister Ursell Arends a anuncia cu no lo continua cu e introducion di BTW per 1 di Januari 2023 manera ta ser proponi den e landspakket.
Prome Minister a splica cu Reforma fiscal ta parti di un di e acuerdonan haci cu Hulanda den cuadro di e landspakket. Un parti di e Reforma Fiscal ta e BTW. Den cuardo di esaki Departamento di Impuesto y como tambe Prome Minister, a reuni cu gremionan y a scucha preocupacion di gremio comercial, sindical y di comunidad en general riba e introduccion di un BTW. E preocupacion principal, Prome Minister a expresa, ta e efecto inflatorio di esaki pero tambe e preocupacion di comercio ora a indica cu lo no bay baha BBO pa despues bin cu e BTW. Tur esaki lo causa un efecto inflatorio aun mas halto.
“Nos a haci nos calculacion di e efecto inflatorio di e BTW y en bista di e guera di Ukraina y su efecto aki na Aruba, nos a yega na e conclusion cu no ta prudente pa introduci e BTW per 1 di Januari”, Prome Minister a duna di conoce.
Despues di consulta cu Minister di Finansas y su ekipo, a tuma e decision cu no ta sigui cu e plan di e BTW di 6-14%. Sinembargo e necesidad financiero si ta keda y p’esey ta contemplando pa na luga di e BTW introduci un aumento di BBO cu 1-1.5%. A haci calculacion di e BTW y e aumento di BBO y e resultado ta mustra cu e BTW ta casi 4 biaha mas halto cu si bo hisa e BBO. Banda di esaki pa compensa e aumento di BBO, ta contemplando tambe pa baha e impuestonan riba salario pa pensionadonan pa asina nan por atende cu e gastonan cu ta aumenta. Tambe tin pensa di reduci e tarifa den winst belasting di companianan. “Pues mirando e efecto di e guera di Ukraina, nos ta haya cu no ta prudente pa awor bin cu e BTW”.
Prome Minister a duna di conoce cu Gobierno cu e situacion na Aruba ta sigui dificil mescos cu henter mundo door di Covid, un pandemia devastador cu casi a kibra nos economia. Nos turismo berdad a cuminsa crece pero no a yega 100% ainda, nos economia no a yeg’e ainda tampoco. Nos ta casi di yega e turismo di prome cu pandemia.
Y riba esaki, nos ta sufriendo tambe e efectonan secundario di e guera na Ukraina. Prijs di crudo y di gasolin internacional a subi, tur producto cu nos ta importa a aumenta internacionalmente. Awa y coriente tambe a aumenta temporalmente y no ta na Aruba so sino henter mundo ta mirando e desaroyo aki. Hulanda ta pasando den e pio inflacion den e 50 añanan, Merca ta papiando di un recession. E guera di Ukraina tin un efecto grandi pa henter mundo.
Banda di esaki tambe, nos tin un debe hopi grandi tambe cu nos a sali di covid cu ne. E debe di Awg 900 miyon cu Aruba a presta di Hulanda. Gobierno ta buscando alternativanan pa e gastonan halto di awa y coriente. Gasolin a baha caba y pa awa y coriente lo mester bay den direccion di energia alternativa pa no depende di fuel.
Gobierno ta sigui baha gastonan di Gobierno drasticamente. Ta cortando den gastonan di goederen en diensten pa varios aña y Aruba ta e pais cu e gastonan aki mas abou den region. Asina mes Gobierno ta sigui baha nos gastonan y ta percura tambe pa cobra e impuesto cu mester cobra Gobierno ta hacienda lo posibel pa yega na e deficit cu mester y paga debenan di pais Aruba.
Gobierno lo sigui den dialogo cu gremionan y Hulanda pa determina y yega exactamente con ta bay bridge e gap cu nos ta den aworaki. Hunto lo sigui traha pa yega na un solucion hunto cu participacion di e gremionan y e profesionalnan cu ta e ekipo di Minister di Finansas.
Na final di e conferencia di prensa, Prome Minister Evelyn Wever-Croes a duna un mensahe general pa Aruba y oponentenan. “Nos a ripara cu nos oponentenan politico ta contra tur cos. Mi por imagina cu esey ta un estilo di hiba oposicion. Hasta nan ta contra cosnan cu ta bon y necesario pa nos pais. Pero loke mi no ta di acuerdo cu ne ta cu nunca nan ta bin cu un solucion. E unico solucion cu nan ta bin cu ne ta pa lanta pueblo y baha Gobierno. Mi ta pidi oponentenan pa aworaki, Aruba por conta riba tur hende. Aruba tin mester di nos tur, di Parlamento, oponentenan, gremionan etc. Nos ta pasando den e dos crisisnan di mas pisa cu mundo a yega di pasa aden. Pues aworaki politica senciyo, politica barata no ta bay yuda Aruba bay dilanti. Bin cu bo solucionnan y hunto nos por bay traha na hiba nos pais padilanti”.


text:
MFK ta presentá un lista balansa i ku tur ingrediente pa ta e lista viktorioso dia 19 di mart próksimo
MFK ta presentá un lista balansa i ku tur ingrediente pa ta e lista viktorioso dia 19 di mart próksimo
MFK ta presentá su lista elektoral na pueblo di Kòrsou, ku e konfiansa ku den e lista aki tur hende lo rekonosé e ingredientenan ku e komishon di lista a basa su mes riba dje pa por a forma e lista aki. Un lista kaminda a kombiná Hubentut, Eksperensia i Profeshonalismo.
Nos a rekluta hóbennan ku a hasi karera den Parlamento Hubenil, pero tambe hóben ku a bin ta hasi trabounan balioso den barionan di Kòrsou, huntu ku nos miembronan di Parlamento i eks Ministernan ku tin sufisiente eksperensia pa por guia Kòrsou i pone nos isla bek riba e ruta di prosperidat.
Huntu ku hubentut i eksperensia nos a buska intelektualnan ku ta poseé di un studio i konosementu di nos nos problemanan komo pais, pero tambe ku tin sufisiente konosementu di e aparato gubernamental pa por yuda krea e Kòrsou Sano Salu i Sigur ku nos tur kier bida aden.
Riba e lista di MFK tambe nos ta presentá kandidatonan pa okupá e 9 puestonan di Minister kual ta e 9 ministerionan ku ta parti di gobernashon.
Pueblo di Kòrsou esaki ta e lista ganado i nos ta konta ku bo apoyo i konfiansa pa dia 19 di mart próksimo bo selebrá e viktoria grandi MFK i no lubidá ku “Nos Kurason ta sigui Bati pa Kòrsou”.
Gilmar “Pik” Pisas
Lider Politiko


text:
Kralendijk – Departamentu di Alfabetisashon di FORMA ta risibí fondonan di Cargill pa ehekutá proyektonan pa e grupo di analfabeta funshonal. Siman pasá Cargill a akordá un petishon di Fundashon FORMA pa finansiamentu di dos proyekto. E proyektonan lo kuminsá kana den luna di novèmber akí.
Un di e proyektonan ta enserá un kantidat di tablets pa asina FORMA por usa durante di diferente lès di alfabetisashon. Esaki nan ta entre otro abilidat digital, abilidat di skibi, i lesa i komprondé. Pa medio di e uso di tablets ta logra ku partisipantenan por praktiká den un ambiente sigur i haña mas konfiansa den e uso di aparatonan digital ku ta usando mas i mas den bida diario. Por ehèmpel na banko i otro kompanianan.
E otro proyekto ta enserá tayer i diferente programa di lès pa analfabeta funshonal. FORMA ta kuminsá duna lès na Rincon, dos biaha pa siman, di novèmber te ku promé di mei. Ta bai ofresé diferente programa di lès kaminda partisipantenan por praktiká ku diferente abilidat, manera: abilidat sosial, lesa, skibi, yena formulario, presupuesto/maneha sèn, abilidat digital.
17% di partisipantenan di alfabetisashon ta biba na Rincon. Transporte públiko for di Rincon pa Playa ta relativamente karu i e akseso no ta óptimo, bùsnan no ta kore regular. FORMA a trata diferente biaha pa kuminsá ku lèsnan di alfabetisashon na Rincon pero te ku awor esaki no tabata posibel. Ku e fondonan ku awor FORMA lo risibí di Cargill lo start un programa piloto te ku mei di 2021. Despues lo evaluá si ta posibel pa hinka esaki den e programa regular di FORMA.
Kursistanan di Rincon ku ta sigui un programa na FORMA den Playa, awor tambe por sigui lès den Rincon. Tur adulto ku no por lesa òf skibi sufisiente ta bonbiní pa sigui ku un di e programanan. Por yama na FORMA libramente pa apliká 717-6949. Si bo konosé un hende ku mester di un di e kursonan menshoná, motivá e persona pa pasa na FORMA. E kursonan akí ta kompletamente grátis.
Na radio i televishon FORMA lo duna informashon regularmente ora tin un tayer òf ta start ku un tópiko di lès nobo.
Investigashon (Stichting Lezen & Schrijven Bonaire, 2015) ta mustra ku ta importante pa tin kursonan di alfabetisashon pa adulto. FORMA ta sumamente kontentu ku por a haña fondonan di Cargill pa por kuminsá den Rincon i pa por amplia tambe ku otro
aparatonan digital, asina ta ofresé variashon pa e analfabeta funshonal. FORMA ta sigui pone atenshon na e grupo di adulto akí ku tambe ta konta den nos komunidat. Boneiru ta desaroyando, mas i mas ta puntra siudadanonan pa hasi uso di medionan digital, loke ta sumamente difísil si bo no por lesa i skibi sufisiente. Tambe pa adultonan ku a hasi un edukashon práktiko esaki ta keda difísil hopi biaha.
E difikultat di no por partisipá ku e desaroyonan ta oumentá e nivel di strès serka e adulto. Pues ta sumamente importante pa por ofresé kursonan di alfabetisashon.
‘Bo ke? Bo por! No duda!’
FORMA ta gradisí Cargill pa nan gran aporte na alfabetisashon Boneiru!
Pabien Rincon!


text:
ORANJESTAD – Diaranson merdia Minister Maduro di Finansa pa promer biaha a wordo invita pa Comision Financiero di Parlamento bou presidencia di Parlamentario Setty Yarzagaray di Fraccion di MEP pa duna un splicacion riba e Alivio Fiscal 2 cu a keda anuncia pa activa economia di Pais Aruba. Durante e encuentro Minister Maduro y ehecutivonan di Departamento di Impuesto y Departamento Huridico a brinda informacion y splicacion amplio di e detayes di e 11 incentivanan di e Alivio Fiscal 2.
E mandatario a splica cu ora a hinca e Alivio Fiscal 2 den otro, a tene na consideracion e reglanan internacional pa brinda incentiva fiscal durante e pandemia y a tene cuenta tambe cu un gran parti di e sugerencia y deseo cu gremio comercial a trece dilanti den nan peticionnan na Minister Maduro. A haci un trabou pa asina tene un balansa den momentonan di crisis aki na unda cu ta brinda un alivio pa cual Gobierno ta perde di haya entrada, pero cu e miras pa activa economia y despues cu economia lora, Gobierno por ricibi e entradanan bek.
Minister Maduro a splica e Comision Financiero y Economico di Parlamento, cu ora bo trece e tipo di incentivanan aki pa yuda comercio, bo lo haya e critica cu e no ta suficiente of no ta bon, pero manera tur decision, bo no por tene tur hende contento na e mesun momento. Importante pa remarca ta cu e incentivanan duna ta den liña cu e reglanan di OECD y ta wordo aplica na otro Paisnan tambe. E mandatario a splica cu claramente tin hopi mas incentiva cu por wordo duna, pero mester tene cuenta cu e situacion financiero di Aruba y e hecho cu nos ta bou di supervicion financiero di CAFT. E ultimo aki ta pone cu Gobierno no por duna comercio tur locual nan ta pidi.
Cu e Alivio Fiscal 2 Gobierno kier brinda yudansa specialmente na e empresanan chikito y mediano cu ta forma 90% di Aruba su economia, y ta spera cu lo haci bon uso di e incentivanan pa asina pronto por reactiva economia na bienestar di Aruba.


text:
Diabierna anochi alrededor di 9:45 pm a sosode un accidente na altura di ex-House of Chengs. Un auto marca Chevrolet color preto numera A-65596, biniendo for di direccion di Courtyard by Marriott, a subi e isla memey caminda y ranca un borchi di trafico. E chauffeur tabata bou influencia di alcohol. Daño material tabata minimo.
Personal di seguro hunto cu polis di trafico a presenta pa documenta e accidente aki. No ta prome biaha cu polis ta detene e chauffeur aki. El a bisa polis cu e tin problema cu alcohol y cu ta despues di trabou el a pasa dal dos betro.
Tin hopi organisacion cu ta yuda persona cu problema di alcohol, entre nan; Misa of Alcoholico Anonimo. Netamente locual un di e polisnan a haci ta conseha e chauffeur pa busca camind’i Dios.
Mirando su comportacion trankilo cu e polisnan, a opta pa no boei su mannan mirando el a coopera bon.


text:
Time Timer
Huntu ta e distribuidó rekonosé di e produktonan di Time Timer pa Aruba, Boneiru i Kòrsou.
Pa usa un Time Timer no ta nesesario di por wak oloshi. Tempu ta algu abstrakt ku no ta bon klá pa tur hende. Ora usa e Time Timer, grandi i chikí por mira kuantu tempu mas falta pa medio di e disko di koló. Asina e disko di koló disparsé i e oloshi ta kompletamente blanku ta nifiká ku e tempu a pasa. Na momentu ku e tempu a pasa por skohe pa laga e oloshi pita. Un otro bentaha di Time Timer ta ku bo no ta skuch’é kana manera un oloshi.
Time Timer® Original 3″ (pocket)
- Preis: 59,50 NAf
- Koló: pretu
- Midí: 7,5×8,0×3,6 sèntimeter
- Mester di: bateria 1 AA / 1,5V (no ta inkluí)
Detayenan di produkto:
E Time Timer pocket ta e “timer” di 60 minüt ideal pa uso individual òf pa grupo chikí. E “timer” visual tin un tapa transparente pa protehé ku ta fungi mesora komo un pia pa e para. E ta perfekto pa usa den klas, riba bo lesenar na kantor òf na kas i tambe kaminda e studiante ta sinta siña òf traha. Bai ku e “timer” den kartera òf den tas di lomba pa bo por yuda bo yu keda riba skema ku su tareanan durante ku e ta riba kaya òf na kas. Tene bo mes riba skema durante reunionnan i keda di fokùs durante proyektonan grandi.
Time Timer® Original 8″ (mediano)
- Preis: 72,50 NAf
- Koló: pretu
- Midí: 19x19x3,8 sèntimeter
- Mester di: bateria 2 AA / 1,5V (no ta inkluí)
Detayenan di produkto:
E Time Timer mediano ta e “timer” di 60 minüt ideal pa uso individual òf pa grupo chikí. E ”timer” su parti dilanti ta transparente pa protehá e disko kòrá. Por pone e “timer” aki na diferente manera pa motibu ku su parti patras ta magnet i e pianan por klap bai paden. E “Time Timer” aki ta perfekto pa usa den klas, na kantor òf na kas. Yuda bo yu keda riba skema ku su tareanan di kas òf pone e “timer” den fondo di un reunion di Zoom pa tene tur hende di fokùs.
Time Timer® Original 8″ – Learning Center Classroom Set (Sèt di 3)
- Preis: 199,50 NAf
- Koló: kolekshon primario: kòrá, hel i blou òf kolekshon sekundario (oraño, bèrdè i püs).
- Midí: 19x19x3,8 sèntimeter
- Mester di: bateria 2 AA / 1,5V (no ta inkluí)
Detayenan di produkto:
Ku e sèt di klas aki, ku lo laga maestronan keda enkantá, e Time Timer mediano lo ta disponibel den un pakete ku ta konsistí di 3 “timer”. Kada sèt ta ser entregá ku 3 “timer” den diferente koló pa yuda siña koló durante e promé añanan na skol. Tambe e ta yuda pa manehá e orario.


text: Den oranan di madruga a drenta informe di un accidente hit & run na Palm Beach, mesora a dirigi un patruya na e sitio. Na yegada di e patruya a bin compronde cu e taxista tabata para y un turista a pasa dal su auto. E turista a baha bisa no tin sla y a sigui bay. E taxista no a gusta e hecho ey y a core bay tras di turista y a par’e pasobra accidentenan tin di ser reporta y e actitud di e turista no tabata na su agrado. Polis a nota cu e turista ta burachi pero como cu e turista tabata tin un amigo a laga e stuur sigui nan caminda. Roadservice a presenta y a atende e accidente.


text:
Ken Ta Jehova?
E contesta cu Bijbel ta duna
Segun Bijbel, Jehova ta e Dios berdadero, e Creador di tur cos. (Revelacion 4:11) E profetanan Abraham y Moises a adora Jehova mescos cu Hesus. (Genesis 24:27; Exodo 15:1, 2; Juan 20:17) E ta Dios di “henter mundo”, no di un pueblo so.—Salmo 47:2.
Bijbel ta bisa cu Jehova ta e nomber unico di Dios. (Exodo 3:15; Salmo 83:18) E ta bin di un verbo Hebreo cu ta nifica “bira”, y varios experto ta sugeri cu e nomber ta nifica “E Ta Causa pa Bira.” E nificacion ey ta yuda nos compronde cu Jehova ta Esun cu a crea tur cos y ora e bisa algo, no tin ningun persona cu por strob’e. (Isaias 55:10, 11) Bijbel tambe ta yuda nos compronde ken e Persona tras di e nomber Jehova ta, specialmente su cualidad dominante cu ta amor.—Exodo 34:5-7; Lucas 6:35; 1 Juan 4:8.
E nomber Jehova ta un traduccion na Papiamento di e nomber Hebreo pa Dios—e cuater letternan יהוה (YHWH), mihor conoci como e Tetragramaton. Ningun hende no sa precies con nan tabata pronuncia e nomber divino aki na Hebreo. Sinembargo, e forma “Jehova” tin un historia largo den e idioma Ingles, cual a aparece pa prome biaha den e traduccion di William Tyndale’s Bible di aña 1530. a
Dicon e pronunciacion di e nomber di Dios den e Hebreo di antiguedad ta desconoci?
Nan tabata skirbi e Hebreo di antiguedad cu consonante so, sin vocal. E hendenan cu tabata por a lesa Hebreo mes por a pone e vocalnan necesario facilmente. Sinembargo, despues cu nan a caba di skirbi e Scritura Hebreo (“Testament Bieu”), algun Hudiu a sigui e creencia di supersticion cu ta malo pa pronuncia Dios su nomber personal. Ora di lesa un texto na bos halto cu ta contene e nomber di Dios, nan tabata cambia esaki pa expresionnan manera “Señor” of “Dios.” Segun cu siglonan tabata pasa, e supersticion aki a plama y cu tempo e pronunciacion antiguo a bay perdi. b
Tin hende ta pensa cu e nomber divino tabata wordo pronuncia como “Yahweh”, mientras otronan ta sugeri otro posibilidadnan. Nan a haya un Rol di Lama Morto cu tin un pida di e buki di Levitico cu e nomber lao skirbi na Griego. Escritornan Griego di antiguedad ta sugeri e pronunciacionnan Iae, Iabe, y Iaoue, pero no tin prueba cu niun di esakinan ta e pronunciacion cu hende a uza den Hebreo di antiguedad. c
Ideanan robes tocante e nomber di Dios den Bijbel
Idea robes: Traduccionnan cu ta uza e nomber “Jehova” a añadi e nomber aki.
Echo: E palabra Hebreo pa e nomber di Dios den e forma di Tetragramaton ta aparece mas o menos 7.000 biaha den Bijbel. d Mayoria di traduccion sin niun base a kita e nomber di Dios y a reemplasa esaki cu un titulo manera “Señor.”
Idea robes: Dios Todopoderoso no mester di un nomber unico.
Echo: Dios mes a inspira escritornan di Bijbel pa uza su nomber miles di biaha y e ta manda esnan cu ta ador’e pa uza su nomber. (Isaias 42:8; Joel 2:32; Malakias 3:16; Romanonan 10:13) De echo, Dios a condena profeta falso cu a purba laga hende lubida su nomber.—Jeremias 23:27.
Idea robes: Si nos sigui e tradicion Hudiu, e nomber di Dios mester ser kita for di Bijbel.
Echo: Ta berdad cu cierto escribanan Hudiu a nenga di pronuncia e nomber divino. Sinembargo, nan no a kit’e for di nan copianan di Bijbel. En todo caso, Dios no kier pa nos sigui tradicionnan di hende cu ta desvia for di su mandamentonan.—Mateo 15:1-3.
Idea robes: E nomber divino no mester ser uza den Bijbel pasobra nos no sa precies con pa pronunci’e na Hebreo.
Echo: E rasonamento aki ta asumi cu Dios ta spera di hende cu ta papia diferente idioma pa pronuncia su nomber na e mesun manera. Pero Bijbel ta bisa cu Dios su sirbidornan di pasado cu a papia diferente idioma a pronuncia e nomber corecto na diferente manera.
Laga nos wak un ehempel: e hues Israelita Josue. E cristiannan di prome siglo cu a papia Hebreo casi sigur a pronuncia su nomber Jehoshúaʽ, mientras cu esnan cu a papia Griego lo a bisa lesous. Den Bijbel nos ta haya e traduccion Griego di e nomber Hebreo di Josue, locual ta mustra cu cristiannan logicamente a uza e forma di nomber cu tabata comun den nan idioma.—Echonan 7:45; Hebreonan 4:8.
E mesun principio por ser aplica ora ta traduci e nomber divino. Ta mas importante pa e nomber di Dios haya su luga corecto bek den Bijbel cu e pronunciacion exacto di e nomber ey.
a Tyndale a uza e forma “Iehouah” den su traduccion di e prome cinco bukinan di Bijbel. Cu tempo, e idioma Ingles a cambia y nan a modernisa e ortografia di e nomber divino. Por ehempel, na aña 1612 Henry Ainsworth a uza e forma “Iehovah” den henter su traduccion di e buki di Salmonan. Ora el a revisa e traduccion ey na aña 1639, el a uza e forma “Jehova.” Mescos, e traductornan di e American Standard Version di e Bijbel, publica na aña 1901, a uza e forma “Jehova” caminda e nomber di Dios ta aparece den e texto Hebreo.
b E New Catholic Encyclopedia, di dos edicion, Volumen 14, pagina 883-884, ta bisa: “Algun tempo despues di e fin di exilio, nan a cuminsa considera e nomber Yahweh cu un respet special y nan a cuminsa substitui e nomber pa e palabra ADONAI of ELOHIM.”
c Pa mas informacion, wak appendix 1, “E Nomber di Dios ( יהוה ) den e Scritura Griego (Cu 12 Fragmento Cu Ta Apoya Esey)”, den e Traduccion di Mundo Nobo di e Scritura Griego Cristian.
d Wak e Theological Lexicon of the Old Testament, Volumen 2, pagina 523-524.


text:
Partido Mep a tuma nota cu Parlamentario Ryçond Santo do Nacimento un biaha mas a demostra sigur un falta di etica enorme ora cu sin ningun escrupulo a sa di pone nomber di un persona A– politico y den caso aki di e directora di Censo publicamente den prensa, cu e unico meta pa ataca Prome Minister di Aruba señora Evelyn Wever-Croes. Nos di Partido MEP ta lamenta esaki totalmente y sigur den bista di e preparacion academico di señor Ryçond Santos do Nacimenmto a spera mas miho di su persona pero mas bien su persona awor kier coy e rol di ex Parlamentario pa Fraccion di AVP, esta señor Melvin Tromp.
Parlamentario Ryçond Santos do Nacimento, e Melvin Tromp nobo di AVP
Pueblo di Aruba a demostra caba cu e tipo di politiconan manera señor Melvin Tromp no mag bin mas den cas di pueblo y unda cu pa dos elecion consecutivo esaki a ser demostra caba. Pueblo kier un Parlamento riba nivel, unda ta cansa di atakenan personal sin ningun base y pueblo ta cansa di e falta di respet cu tin na gobernantenan y awo a bira pio a bay hasta pa ataca directornan. Ora cu pueblo a kere cu entrada di señor Rycond Santo do Naciemento den Parlamento, esaki lo sigui engrandece e instituto, ata pueblo a haya un Donkey Rehuveneci, pues unda cu partido AVP ta formando nan Melvin Tromp nobo den persona di señor Rycond Santos do Nacimento. Nos di partido MEP ta lamenta cu señor Rycond Santos do Nacimento den su ansha pa poder y sigur desperacion politico hunto cu su partido AVP, ta tribi di bay asina baho di hinca diretornan den arena politico.
Parlamentario Ryçond Santos do Nacimento, e profeta falso yena di palabra bunita di integridad
Pa straño cu e por zona, ta e mesun parlamentario aki cu dia 25 october 2021 a hiba palabra y pidi pa eleva nivel di integridad y sigur unda hunto por haci mas, mientras cu awe su persona t’esun cu ta faltando integridad. Su persona mester sa bon cu den politica tin etica y sigur un di nan ta pa no involucra hendenan cu no ta den politica. Nos di MEP a pensa cu locual sr Rycond Santos do Nacimento a expresa den e reunion di integridad, su persona tabatin e intencion berdadero, pero na final el a keda na palabranan bunita so y awo pueblo mes por wak ki tipo di politico señor Ryçond Santos do Nacimento a opta pa ta y na ki nivel e por yega tambe riba instruccion di su partido.
Pa termina nos di partido MEP ta lamenta y sigur nos ta pidi di aki caba na señor Ryçond Santos do Nacimento pa publicamente pidi un disculpa na e directora di Censo pa a mal uza su nomber pa asina por ataca Prome Minister di Aruba señora Evelyn Wever-Croes sin ningun base. Y sigur e disculpa aki lo kita e duda tambe si enberdad partido AVP ta trahando e “Donkey Rehuveneci” cu den e 4 añanan lo tin e tarea di insulta y lastra tur hende basta cu ataca e Prome Minister di Aruba.


text:
Departamento di Asunto Economico, Comercio y Industria ta informa referente permiso pa establecimento di negoshi na Aruba
Departamento di Asunto Economico, Comercio y Industria (DEZHI) ta atende entre otro permiso pa Establecimento di Negoshi (Vestigingsverordening Bedrijven).
Ta recorda comerciantenan cu desde mei 2017 te cu mei 2021 tin moratorio riba establecimento relaciona cu benta di e.o. comestibles, conoci como supermarket/minimarket.
Conforme e ley ariba menciona tur negoshi mester tin permiso pa establece y opera un negoshi (nobo), pa muda un negoshi, amplia of cambia actividadnan comercial di un negoshi existente of establece un sucursal di un Sociedad Huridico.
Personanan naci na Aruba, mayor di 18 aña y di nacionalidad Hulandes, al igual personanan cu a naturalisa Hulandes aki na Aruba y cu tin 18 aña of mas di edad, no mester di permiso pa establece un Negoshi Propio of fungi como partner den un Sociedad Colectivo, tampoco pa fungi como director di un Sociedad Huridico (N.V., V.B.A., A.V.V.).
Pa tur otro caso permiso ta rekeri.
Riba nos website www.deaci.aw por haja informacion di e servicionan cu e departamento ta brinda y tambe otro informacionan riba e tereno di economia y comercio en general. Pa loke ta trata e seccion pa permiso pa negoshi (Doing Business/ Business License), clientenan/comerciante por haci un afspraak via nos website ariba menciona, na “Make an Appointment” pa por busca/ricibi informacion, entrega un peticion of pidi copia di un permiso.
Fuera di e Ordenansa Nacional pa Establecimento di Negoshi, tur negoshi tin obligacion pa registra na Camara di Comercio. DEZHI ta constata na momento di control cu tin hopi negoshi, e.o. hotel, condominium, restaurant y otronan, cu no a registra e nomber di negoshi/nomber comercial na Camara di Comercio. Pa evita cu negoshi nan por tin nomber similar y cu por trece confusion den pueblo esaki mester wordo haci.
Pa facilita e control riba cumplimento di e ley en cuestion, tur comerciante ta wordo pidi pa tin na tur momento, den e establecimento corespondiente, e original of copia di e permiso(nan) necesario y/of un extracto di registracion na Camara di Comercio (no mas bieuw cu 6 luna). E documentonan menciona mester wordo mustra na e ambtenaar di Departamento di Asunto Economico unda e control ta tuma lugar.
Scroll To Top
- Macuto di Compras: 30 september 2022 September 30, 2022
- Guidelines regarding the Business Establishment Ordinance September 23, 2022
- Maximum price list: 17 september 2022 September 23, 2022
- Macuto di Compras: 23 september 2022 September 23, 2022
- Macuto di Compras: 16 september 2022 September 20, 2022
- Maximum price list: 3 september 2022 September 15, 2022


text:
Premier Evelyn Wever – Croes: PROME MINISTER TA FELICITA MINISTER ARENDS RIBA SU MANEHO DI DESPERDICIO Entrante 22 di augustus no por hiba taira dump, reduciendo e posibilidad di candela riba dump
ORANJESTAD – Gabinete Wever – Croes I y II, semper a percura pa tin un maneho cu ta enfoca riba diferente aspecto relaciona cu cuido di medio ambiente. Den cuadro di esaki miho maneho di desperdicio y e situacion na dump Parkietenbos semper tabata (y ainda ta) un reto cual ta trahando duro riba dje pa soluciona. Recientemente Minister di Transporte, Integridad, Naturalesa y Asuntonan di Adultonan Mayor Ursell Arends a anuncia cu pronto no lo por hiba taira mas na dump. Esaki ta un hopi bon noticia considerando cu e lo reduci e posibilidad di candelanan riba dump. Prome Minister Evelyn Wever-Croes ta felicita Minister Arends pa cu e anuncio haci pa mehora maneho di desperdicio.
Den cuadro di e anuncio aki, Minister Arends a anuncia algun informacion importante pa comunidad tene cuenta cu ne.
Entrante 22 di augustus 2022 ta cuminsa ehecuta e plan di re-direccion di desperdicio. E prome tipo di desperdicio lo ta taira. Motibonan pa e escogencia aki tin di haber cu e hecho cu (1) e coleccion di taira ya caba ta basta organisa den sector comercial, y (2) e necesidad urgente di sigura cu ningun candela tuma luga mas riba e tereno di Parkietenbos.
Resultado di e forum di Trash 2 Cash a identifica dos compania cu por procesa taira den forma efectivo actualmente. E companianan aki ta: Ecotech y Carentra.
Mester tuma bon nota cu desde 22 di augustus 2022 en adelante, tur desperdicio di taira lo mester wordo deposita na un di e dos localidad nan aki.
Realidad ta cu un acercamento holistico ta necesario pa por yega na un solucion definitivo pa e situacion di dump. Den cuadro di esaki ta gradici Minister Ursell Arends cu ya pa algun tempo ta ehecutando su vision y maneho pa atende cu e problema di desperdicio. Danki na e trabou duro haci, awe Aruba ta un paso mas cerca di logra e meta pa tin un miho maneho di despercio y tambe cera dump Parkietenbos.
Por ultimo Prome Minister Wever – Croes a enfatisa cu e ta tuma esfuerso di henter comunidad pa por ehecuta e plannan aki na bienesar di nos medio ambiente, salud y bida marino. Un bes mas, ta felicita Minister Arends y tur departamentonan y instancianan envolvi cu a haci esaki posibel.


text:
Diabierna anochi polis a tene un control den trafico cerca di Cas Ceremonial den Maria Christinastraat. Ta e polisnan riba bais, cu ta encarga pa extra vigilancia relaciona cu e evento di Soul Beach. Mientras tabata vigila, a opta pa tene un control.
A para varios auto, cu bon resultado tambe. A reparti multa pa señal, faha di siguridad y mas. E control no a dura largo, despues di un rato a sigui pa un otro punto strategico den Playa. Ta rondo di e maneho di Iron Eagle tambe, cu ta para y controla vehiculo.


text:
Diamars anochi alrededor di 10:15 pm a sosode un accidente na altura di Hyatt Regency riba e strip di ‘high rise’ hotel. Aki ta caminda cu un motociclista riba un quadracer alcansa un peaton. Ta un rato prome cu polis a mira nan den e area di Palm Beach ta core iresponsabel, no a dura mucho cu despues un di nan a accidenta.
Nan tabata un grupo di hoben ta core hunto, pero ora e accidente a pasa; un so a keda na sitio. Ora polis a yega na sitio, a constata cu e motociclista ta bou influencia, pa cual a detene mesora y transport’e pa warda di polis.
E turista a resulta herida pa cual ambulance a transport’e pa hospital p’e ricibi atencion medico avansa. No ta prome biaha cu ta sosode accidente n’e sitio ey, esta dilanti Hyatt. Falt’i iluminacion por a hunga un rol tambe den e accidente aki.